Επαναληπτική Εξεταστική
ΕΡΓΑΣΙΑ
Συμβουλευτική Ψυχολογία στο Σχολείο και στην Οικογένεια 
Θέμα εργασίας
Σχεδιασμός πρωτότυπης παρέμβασης γονεϊκότητας (parenting intervention), βασισμένης στη διεθνή και ελληνική βιβλιογραφία, η οποία απευθύνεται σε μια συγκεκριμένη ομάδα γονέων της επιλογής σας (π.χ. γονείς παιδιών προσχολικής ηλικίας, γονείς εφήβων, γονείς παιδιών με ειδικές εκπαιδευτικές ανάγκες, μονογονεϊκές οικογένειες κ.ά.).
Η εργασία δεν αποτελεί απλή βιβλιογραφική ανασκόπηση, αλλά δημιουργική και τεκμηριωμένη σύνθεση: καλείστε να σχεδιάσετε τη δική σας παρέμβαση, αξιοποιώντας θεωρητικά μοντέλα και ερευνητικά ευρήματα, χωρίς να αντιγράφετε υπάρχοντα προγράμματα.
Στόχος της εργασίας
Η εργασία στοχεύει να σας βοηθήσει να:
1. Κατανοήσετε τις βασικές αρχές της συμβουλευτικής γονέων στο πλαίσιο οικογένειας-σχολείου.
1. Συνδέσετε τη θεωρία με την πράξη, σχεδιάζοντας μια εφαρμόσιμη παρέμβαση.
1. Αναπτύξετε δεξιότητες κριτικής αξιοποίησης της βιβλιογραφίας.
1. Εξασκηθείτε στον σχεδιασμό δομημένων ψυχοεκπαιδευτικών/συμβουλευτικών προγραμμάτων.
Δομή της εργασίας (≈1000 λέξεις)
1. Εισαγωγή – Θεωρητικό πλαίσιο 
Παρουσιάστε συνοπτικά τη σημασία της γονεϊκότητας για την ψυχοκοινωνική ανάπτυξη του παιδιού, καθώς και το θεωρητικό μοντέλο ή τα μοντέλα στα οποία θα βασίσετε την παρέμβασή σας (π.χ. θεωρία προσκόλλησης, οικοσυστημική προσέγγιση, θετική ψυχολογία, γνωσιακή-συμπεριφορική προσέγγιση, self-compassion κ.ά.). Τεκμηριώστε την επιλογή σας με αναφορά σε 3-5 έγκυρες βιβλιογραφικές πηγές.
2. Ανάγκη και ομάδα-στόχος 
Περιγράψτε την ομάδα γονέων στην οποία απευθύνεται η παρέμβασή σας και τεκμηριώστε γιατί είναι σημαντική η στήριξή τους, βασιζόμενοι σε ερευνητικά δεδομένα σχετικά με τις προκλήσεις που αντιμετωπίζει αυτή η ομάδα.
3. Σχεδιασμός της παρέμβασης 
Περιγράψτε αναλυτικά τη δική σας παρέμβαση, συμπεριλαμβάνοντας:
1. Στόχους (γενικούς και ειδικούς).
1. Διάρκεια και συχνότητα συναντήσεων (π.χ. αριθμός συνεδριών, διάρκεια κάθε συνεδρίας).
1. Μεθοδολογία/τεχνικές που θα χρησιμοποιηθούν (π.χ. ασκήσεις, βιωματικές δραστηριότητες, ενημερωτικό υλικό, ομαδικές συζητήσεις).
1. Ενδεικτικό περιεχόμενο 2-3 συναντήσεων, με σύντομη περιγραφή δραστηριοτήτων.
1. Τρόπο αξιολόγησης της αποτελεσματικότητας (π.χ. ερωτηματολόγια πριν/μετά, ποιοτική ανατροφοδότηση).
Η παρέμβαση πρέπει να είναι πρωτότυπη σύνθεση δική σας, εμπνευσμένη από τη βιβλιογραφία αλλά όχι αντιγραφή υπάρχοντος προγράμματος.
4. Ρόλος του σχολείου 
Εξηγήστε πώς το σχολείο μπορεί να στηρίξει ή να συνεργαστεί για την υλοποίηση της παρέμβασης (π.χ. ρόλος εκπαιδευτικών, ψυχολόγου σχολείου, χώρος υλοποίησης).
5. Συμπεράσματα 
Συνοψίστε τη σημασία της παρέμβασης και αναφέρετε πιθανούς περιορισμούς ή προτάσεις για μελλοντική βελτίωση/επέκτασή της.
Τυπικές προδιαγραφές
1. Έκταση: περίπου 1000 λέξεις (χωρίς τη βιβλιογραφία).
1. Τουλάχιστον 5 βιβλιογραφικές αναφορές (ελληνικές ή διεθνείς, τελευταίας 10ετίας κατά προτίμηση).
1. Γραμματοσειρά Times New Roman, μέγεθος 12, διάστιχο 1,5.

